KOMISIJOS SPRENDIMAS
2004 m. gruodžio 1 d.
dėl valstybės pagalbos, kurią Graikija įgyvendino siekdama sumažinti juridinių asmenų pelno mokesčio tarifą didesnėms nei 30 mln. EUR investicijoms
(pranešta dokumentu Nr. C(2004) 4566)
(autentiškas tik tekstas graikų kalba)
(Tekstas svarbus EEE)
(2005/642/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 88 straipsnio 2 dalies pirmą pastraipą,
atsižvelgdama į Europos ekonominės erdvės sutartį, ypač į jos 62 straipsnio 1 dalies a punktą,
paraginusi suinteresuotąsias šalis pateikti savo pastabas pagal pirmiau minėtas nuostatas (1),
kadangi:
I. PROCEDŪRA
(1)
2004 m. kovo 3 d. (C(2004) 456 galutinis) Komisija pradėjo oficialią tyrimo procedūrą dėl priemonės, skirtos sumažinti juridinių asmenų pelno mokesčio tarifą didesnėms nei 30 mln. EUR investicijoms.
(2)
Komisijos sprendimas pradėti procedūrą buvo paskelbtas Europos Bendrijų oficialiajame leidinyje (2). Komisija pakvietė suinteresuotas šalis pateikti savo pastabas apie priemonę.
(3)
2004 m. balandžio 13 d. Komisija gavo Graikijos valdžios institucijų atsakymą dėl pradėtos oficialios tyrimo procedūros (SG(2004)A/3964), o 2004 m. rugpjūčio 17 d. Graikija paskutinį kartą pateikė informaciją (A/36270).
(4)
Komisija pastabų iš suinteresuotų trečiųjų šalių negavo.
II. APRAŠYMAS
(5)
2004 m. sausio 15 d. Graikija priėmė Plėtros ir socialinės politikos priemonių įstatymą (mokesčių kontrolės objektyvumas ir kitos nuostatos), kuris įsigaliojo 2004 m. sausio 30 d., jį paskelbus Graikijos Respublikos oficialiajame leidinyje Nr. 3220/204 (FEK A 15). Įstatymo 1 straipsnyje numatoma, kad įmonėms, Graikijoje investuojančioms daugiau nei 30 mln. eurų, taikomo juridinių asmenų pelno mokesčio tarifas per 10 metų laikotarpį sumažinamas nuo įprastinio 35 % iki 25 %.
III. ĮVERTINIMAS
(6)
Įstatymą, kuris buvo oficialios tyrimo procedūros objektas, Graikija atgaline tvarka panaikino Įstatymo Nr. 3259/2004 22 straipsnio 1 dalimi (paskelbto 2004 m. rugpjūčio 4 d.).
(7)
Graikija patvirtino, kad nė viena įmonė nepasinaudojo Įstatymo Nr. 3220/2004 1 straipsnyje numatyta priemone.
(8)
Kadangi ši priemonė niekada nebuvo taikyta praktiškai ir buvo panaikinta, šios priemonės įvertinimas ir oficiali tyrimo procedūra dėl šios priemonės pagal EB sutarties 88 straipsnio 2 dalį dabar netikslinga,
PRIĖMĖ ŠĮ SPRENDIMĄ:
1 straipsnis
Oficiali tyrimo procedūra pagal EB sutarties 88 straipsnio 2 dalį, pradėta 2004 m. kovo 3 d. dėl juridinių asmenų pelno mokesčio tarifo investicijoms sumažinimo daugiau nei 30 mln. EUR, yra baigta.
2 straipsnis
Šis sprendimas skirtas Graikijos Respublikai.
Priimta Briuselyje, 2004 m. gruodžio 1 d.